漢中行
作者：黄裳
朝代：宋

paragraphs: 漢中沃野如關中，四五百里烟濛濛。
黄雲連天夏麥熟，水稻漠漠吹秋風。
七月八月䆉䅉紅，一家往往收千鍾。
行人歎息風土好，居人生計何草草。
老翁扶杖泣我前，此事何堪與君道。
君不見屯軍十萬如貔貅，椎牛釃酒不得飽，飛芻輓粟無時休。
禾稼登場雖滿眼，十有八九歸徵求。
軍前輸米更和糴，囊括顆粒無乾餱。
棱棱殺氣森平原，雖食我肉不敢言。
陣馬如雲動雷電，戈戟摐撞相騰喧。
口邊奪食與馬齧，馬飽人饑無處說。
大吏明知但吁歎，百姓俛首當擭竊。
天高日薄炊煙冷，村落蕭條往來絕。
君莫問我漢中連年事，肝膈難言眼流血。
似聞今年春，關外四五州。
歲饑人無食，餓者頗亦稠。
蕃人欲寇邊，此事信有不。
時塗苟如此，人生不如死。
死即萬事休，生則何時已。
語多情極辭轉哀，野風颯颯吹黄埃。
荒村相對兩嗚咽，收淚問我何方來。
作官騎馬不易得，具與天子憐嬰孩。
老翁已老死不惜，家有兒孫方戢戢。
願君富貴爲愛惜，莫教還似翁今日。